Gábor Gál

Mgr. **Gábor Gál** (* 22. november 1974, Šaľa) je slovenský politik. Od 22. marca 2018 do 21. marca 2020 bol ministrom spravodlivosti Slovenskej republiky. Je bývalý poslanec Národnej rady Slovenskej republiky. Vo voľbách do NR SR v marci 2012 kandidoval na kandidátke MOST-HÍD na 5. mieste.

## Profesionálna kariéra
Vyštudoval Právnickú fakultu Univerzity Komenského v Bratislave. Od roku 1995 pracuje ako advokát. V rokoch 20082009 bol členom predstavenstva Nemocnice s poliklinikou Svätého Lukáša v Galante.

### Kauza úplatkárstva
Vyšetrovateľ niekdajšej Národnej kriminálnej agentúry obvinil Gábora Gála z prijímania úplatku v roku 2022. Podľa obžaloby mal v roku 2018 prijať úplatok vo výške 50.000 eur za to, že zabezpečí odblokovanie rozhodovacích procesov v Slovenskom pozemkovom fonde. V prípade dokázania viny mu hrozí trest odňatia slobody vo výmere jedného až piatich rokov.

### Kauza Hedviga Malinová
12. septembra 2006 Gábor Gál vyhlásil, že bude ako právnik zastupovať Hedvigu Malinovú, ktorá sa údajne stala obeťou útoku v Nitre. O dva dni neskôr, 14. septembra 2006, oznámil svoje rozhodnutie, že už ju ďalej zastupovať nebude.

## Politická kariéra
### Celoštátna úroveň
Gábor Gál bol zvolený za poslanca NR SR vo volebnom období 2002-2006 za SMK  a stal sa členom Mandátového a imunitného výboru NR SR a Ústavnoprávneho výboru NR SR. Poslancom za stranu SMK-MKP sa stal aj po voľbách v roku 2006 . Bol predsedom Výboru NR SR pre nezlučiteľnosť funkcií a členom Ústavnoprávneho výboru NR SR. 7. júna 2009 založil spolu z ďalšími bývalými poslancami SMK-MKP politickú stranu MOST-HÍD. 12. júna 2010 bol opätovne zvolený za poslanca Národnej rady . Je predsedom Mandátového a imunitného výboru NR SR, overovateľom Výboru NR SR pre obranu a bezpečnosť a členom Stálej delegácia NR SR v Parlamentnom zhromaždení NATO.

19. marca 2018 predseda vlády Peter Pellegrini súhlasil s návrhom Bélu Bugára vymenovať Gála do funkcie ministra spravodlivosti. Úradu sa ujal 22. marca a ako svoje priority určil otázku policajnej inšpekcie, voľbu policajného prezidenta, pravidlá voľby sudcov Ústavného súdu, riešenie starých exekúcií, či projekt obchodného registra.

Vláda Petra Pellegriniho, vrátane Gábora Gála, podala po februárových voľbách20. marca 2020 demisiu .

### Regionálna úroveň
Vo voľbách do orgánov samosprávnych krajov v roku 2009 neúspešne kandidoval na post predsedu Trnavského samosprávneho kraja za stranu MOST-HÍD. Skončil na 2. mieste (17,69 %), keď ho predbehol Tibor Mikuš.

### Komunálna úroveň
Od roku 1994 do roku 1999 bol poslancom obecného zastupiteľstva obce Veľká Mača.

## Referencie


## Externé odkazy

* Gábor Gál na portáli Osobnosti.sk
* Oficiálna stránka Gábora Gála 
* Gábor Gál na oficiálnej stránke politickej strany Most-Híd 

Kategória:Narodenia v 1974
Kategória:Žijúci ľudia
Kategória:Osobnosti zo Šale
Kategória:Slovenskí politici
Kategória:Absolventi Právnickej fakulty Univerzity Komenského v Bratislave
Kategória:Politici MOST-HÍD
Kategória:Poslanci NR SR (2002 – 2006)
Kategória:Poslanci NR SR (2006 – 2010)
Kategória:Poslanci NR SR (2010 – 2012)
Kategória:Poslanci NR SR (2012 – 2016)
Kategória:Poslanci NR SR (2016 – 2020)
Kategória:Poslanci Trnavského samosprávneho kraja
Kategória:Slovenské osobnosti maďarského pôvodu
Kategória:Ministri spravodlivosti Slovenskej republiky